ЦIыху мин зыбжанэ кърихьэлIат
Мэкъуауэгъуэм и 12-м, хабзэ зэрыхъуауэ, УФ-м и щIыналъэ, муниципальнэ къызэгъэпэщыныгъэ псоми гуфIэгъуэ Iуэхугъуэхэр щекIуэкIащ. Ди республикэм и къалащхьэ Налшыки щагъэлъэпIащ Урысейм и махуэр. Абы къыщызэрагъэпэщащ цIыху мин зыбжанэ зыхэта «Лъэпкъхэм я зэныбжьэгъугъэ» зыфIаща зекIуэрэ (парадрэ) фестивалрэ.
Къэбэрдейр Урысейм зэрыгухьэрэ илъэс 400 щрикъум и цIэкIэ щыIэ утым пщэдджыжьым жьыуэ щызэрихьэлIахэр, нэжэгужагъэрэ гукъыдэжрэ я нэгум къищу абдежым къыщежьэхэри, ЩоджэнцIыкIум и уэрамым тет Къэрал киноконцерт гъэлъэгъуапIэм хуэкIуэу, Нэгумэм и цIэр зезыхьэ уэрамым къытехьащ.
Лъэбакъуэ зэдекIукIэ зэкIэлъызыгъэпIащIэу гъунэгъу къытхуэхъу цIыхухэм я бжыгъэр кIуэрыкIуэм тету нэхъыбэ зэрыхъум гу лъыттащ. Абыхэм яхэтт министерствэхэм, ведомствэхэм я лIыкIуэхэр, школакIуэхэр, студентхэр, гъэсакIуэ-егъэджакIуэхэр, нэхъыжьыфIхэр, къинэмыщIхэр. Псоми я лъэр гухэхъуэу щIэзыгъэкIт ХьэтIохъущокъуэм и жыг хадэм и эстрадно-духовой оркестрым хэтхэм ягъэзэщIа макъамэ нэжэгужэхэри, жьгъырууэрэ зэщIэжьууэжхэр.
УФ-м щыпсэу лъэпкъ зэмылIэужьыгъуэхэм я фащэхэмкIэ, щхъуэкIэплъыкIэ защIэрэ зэщIэлыдыжу, зэщыхуэпыкIа щIалэгъуалэм, ди республикэм щыIэ лъэпкъ-щэнхабзэ центрхэм хэтхэм ящхьэщыт бэракъхэмрэ ныпхэмрэ, ахэр зи «нагъыщэ» щIыналъэхэм, къэралхэм яйхэм, уэрамым къытехьа цIыхухэм я зэхэтыкIэр нэхъри гъэщIэгъуэн икIи щIэщыгъуэ пщащIырт.
АдэкIэ-мыдэкIэ къыщызэхуэс цIыхухэр щызэщIэуIуэж щIыпIэт Къэрал киноконцерт гъэлъэгъуапIэм и гупэм къит утыкур. Абдежым щекIуэкIащ махуэшхуэм траухуа «Си республикэ — си Урысей» фестивалыр.
ГуфIэгъуэ концертым щыщIидзэм, «Глория данс» къэфакIуэ ансамблым, Никитинэ Маринэ зи унафэщIым, хэт пщащэ цIыкIухэр утыку къихьащ. Зи ныбжьыр илъэси 8-м къыщыщIэдзауэ илъэс 12-м нэблэгъа сабийхэр, хужьрэ плъыжькIэ зэщыхуэпыкIарэ зэдекIуу, утыкум дахэу къыщыфащ, КъБР-м щIыхь зиIэ и артист ЦокIыл Азэмэт игъэзэщIа «Урысей» уэрэдым щIэт макъамэ нэжэгужэм зыдрагъэкIухэу.
Къэбэрдей-Балъкъэр Республикэм и Iэтащхьэ КIуэкIуэ Юрий Урысейм и махуэм ирихьэлIэу республикэм щыпсэухэм зэ-рехъуэхъуам къеджащ КъБР-м и Iэтащхьэм и Администрацэм и унафэщI Къуэдзокъуэ Мухьэмэд.
Къызэхуэсахэм я нэгу зрагъэужьащ Къэбэрдей-Балъкъэрым и артист цIэрыIуэхэм, сабий ансамблхэм, къэфакIуэ гупхэм хэтхэм. Концертыр къызэрагъэпэщащ КъБР-м щэнхабзэмкIэ и министерствэмрэ Налшык къалэ округым и администрацэмрэ. Фестивалыр къыщIаIэта Iуэхугъуэм, Урысейм и махуэм, пса-лъэ гуапэ хужаIащ Къэбэрдей-Балъкъэрым и Парламентым и УнафэщIым и къуэдзэ Жанатаев Сэлим, Жылагъуэ палатэм и тхьэмадэ Берд Хьэзрэталий, ЩэнхабзэмкIэ фондым и Iэтащхьэ Вэрокъуэ Владимир, республикэм и муниципальнэ къызэгъэпэщыныгъэхэм я советым и унафэщI Маслов Николай сымэ, нэгъуэщIхэми.
Фестивалым хиубыдэу къызэIуаха гъэлъэгъуэныгъэм утыку къыщрахьащ сабийхэм ящIа сурэтхэр, IэпэIэсэ IэщIагъэм къызэщIиубыдэ лIэужьыгъуэхэм (декоративно-прикладной) дихьэх ныбжьыщIэхэм я IэдакъэщIэкIхэр, нэгъуэщIхэри.
Махуэшхуэм егъэщIылIа гуфIэгъуэ зэхыхьэхэр республикэм и къалэ, район псоми щекIуэкIащ.
КЪУМАХУЭ Аслъэн.
Сурэтхэр Къарей Элинэ трихащ.
